Qqaren : « asmi d-fɣen yemdanen seg lğennet ne seg sebɛan yigenwan, rsen-d merra yiwen yiwen anagar tamɣart d teslit i d-yuwḍen nutenti d amseččew, ta tețțef deg ucebbub n tayeḍ. » Wissen ma d tidet neɣ d taneffust kan icuban ɣer tin n teslit n unẓar ?! Ma nerra tasfift ɣer zik n zik, ad naf d tidet tamɣart d teslit am umcic d uɣerda imi urğin msefhament. D acu kan yeqqers umrar-nni yurzen zik-nni d tura. Di zzman yezrin, tislit, tettweḥqer ațas ladɣa ɣer temɣart-is. Awal deg yimi-s, d tala ttun medden neɣ ahat d abernus izedren deg usenduq iɣef temdel tewwurt. Tislit, zik, xas tetwel ; awal ur tt-id-yettali imi ɣur-sen ur yeswi wayen yebɣu tenna-d. Ațas i isefran fell-asennt ladɣa tawsit n tsekla yerzan inzan akkaam : « A tamɣart am uxertum, a taberkant n uqadum. » neɣ : « Tamɣart d teslit am yiselwan d zzit. » D acu kan deg yinzi-agi wis sin, ur iban ara a&nta i d iselwan, anta i d zzit ? Wissen ! Di tudert n wass-a, yenqes s wațas usemres n lkanun ama di tegrest ama di tsemhuyin-nniḍen neɣ waqil tebda tatut la themmej deg urmud-agi. Ihi imi d lkanun i isellaɣen iselwan, yebda la inegger.